Гэтыя абвесткі наконт правілаў карыстання метрапалітэнам цяпер цалкам адпавядаюць білінгвістычнай палітыцы ў нашай краіне. Напачатку жаноцкі голас (дарэчы, змяніўся і ён — замест металічнага стаў ласкавы, можа нават занадта) гучыць па-беларуску, потым — па-руску. Карацей, усё сумленна. Цяпер нацыянальна арыентаваныя пасажыры, магчыма, даруюць кіраўніцтву метро замену ў абвестках назвы станцыі "Плошча Незалежнасці" на "Плошчу Леніна". І кінуць шкодзіць. Бо на многіх новых схемах ліній у вагонах гэтая назва савецкіх часоў падрапаная ці закрэсленая.